정조 9년
持平李萬膺疏曰。伏以。三陽泰回。百祿咸遒。禋祀首擧於壇壝。誠禮克伸於廟宮。玉體冞康。輿情胥歡。顧念臣跧伏草野。望絶榮道。臺端一步。理宜自劃。不自意柏府除命。忽地遽下。光生蓽戶。榮動閭里。惶蹙之極。罔省攸措。況臣以人則庸陋也。以地則單寒也。重叨風憲之任。再膺耳目之寄。思欲竭駑質而酬鴻恩。顧職名而盡微分。將以匡君德而補衮闕。則謨猷之淺短也。將以糾官司而正風敎。則言議之巽軟也。故紙謄傳。非所以對揚休命。妄論陳腐。非所以稱塞言責。量才忖能。萬無藉手之望。然而偃臥鄕廬。坐違召命。實非義分之所敢安。不得已竭蹶登途。準擬邇天陛而覲耿光。副至願而效微忱。行未半程。本患風眩之症。挾感闖發。飮啖專却。轉動須人。目下危迫之狀。無計擔畀前進。玆從縣道。冒萬死。仰暴情私於天地父母之前。伏乞諒臣哀懇。鐫臣職名。因治臣逋慢之罪。以肅朝綱。以安私分焉。臣旣不能承命晉對。以效一日之責。則不避僭妄。略陳區區所懷。其目有五。一曰勉聖學。二曰敎儲嗣。三曰革科弊。四曰蠲舊糴。五曰立紀綱。恭惟我殿下聰明睿智。高出百王。文理密察。度越千古。養德春宮。積有年所。迺於卽祚之初。勵精圖理。宵衣旰食。不敢遑寧。施爲注措之際。必以挽回三代。爲己任者。十載于玆矣。世道宜乎丕變。風俗庶乎純厖。而聖念徒勤於望治。政化未孚於徯志。不審殿下反躬以思。求其所以然之故耶。以爲任用非其人。則以殿下則哲之明。大小臣工。不爲無人矣。以爲設施非其道。則以殿下時敏之學。政令云爲。動遵規則。然而牽補架漏。成效未著。臣竊惑焉。無乃燕宴蠖濩之中。虛明應物之地。精一之工。克復之術。有所未純而然歟。昔宋臣朱子。陳誡於孝宗曰。聖躬雖未有過失。而帝王之學。不可以不熟講。朝政雖未有闕遺。而本原之地。不可以不加意。臣雖不肖。敢不以朱子之告其君者。爲殿下陳之哉。伏願殿下。益軫聖益聖之念。更加懋哉。懋之工。專精於嚴恭寅畏之地。潛心於中和位育之功。內而一念操舍之幾。罔懈於對越。外而萬幾酬酢之間。必止於至善。無一息之間斷。無一毫之瑕翳。則治可以躋熙皞。俗可以比成康。而漢唐宋諸君。不足以望殿下之下風矣。惟殿下。懋哉懋哉。天佑我宗祊。伏覩我春宮邸下。天姿岐嶷。睿質夙就。億萬年無疆之休。實基於斯。臣民愛戴。曷有其已。肆我殿下特念付畀之重。克軫豫建之謨。冊封之禮旣擧。宮僚之任特選。凡所以輔導之方。敎養之術。無所不至。則宜無待賤臣之言。然竊觀閭巷之人愛其子者。必自能食能言之時。而敎之有方。欲其習與知長。化與心成。俾無扞格不勝之患。矧乎元子之責。居貳極之位。膺匕鬯之寄。爲神人之所屬望。則其所以輔養之道。顧不在於幼沖之齡乎。惟我春宮邸下。今年已四歲矣。神知已發。德性藹然。而苟忽式穀之誨。或爲外誘之移。則其何以長發其神知。而導達其德性哉。伏願殿下。無曰沖眇。而姑徐其輔翼之道。無以幼少而或緩其養正之術。敎方之年未至而先敎以義方。齒學之齡未及而先導以正學。廣延端方正直之士。置諸左右承弼之任。使之見正事聞正言行正道。一如賈生保傅之論。朱子戊申之疏。而及我元良之稍長也。殿下不惟以言敎。必也以身敎之。遠而取法於三王禮樂之敎。近而取則於唐宗遇物之誨。又將古先聖王正心修己之要。殿下之所服行而已有效。所勉慕而未能及者。傾倒羅列。諄諄告諭。則猗我元子薰陶浸漬之效。自著於不知不覺之中。而其爲宗社無疆之休。爲如何哉。易曰。蒙以養正。聖功。書曰。若生子。罔不在厥初生。自貽哲命。惟殿下懋哉懋哉。惟我列朝詩賦試士之法。實昉於勝國雙冀胡周輩之創規。已非周家賓興之典。漢帝賢良之擧。而行之三百年。法愈久而弊滋生矣。我殿下臨御之初。爰思矯革之道。講于臣隣。發之絲綸。欲爲大更張大變通之道矣。末乃以爲祖宗朝舊制。不可以輕變。於是乎嚴科規而有挾冊隨從之禁。鐫解額而抑躁進倖取之習。宜乎科弊之永蠲。士習之丕變。而奈之何科場之間。巧僞日滋。掄選之際。公道未聞。私竇漸鑿。倖門大開。曲逕通情。無文而冒占者有之。暗地行私。有勢而力取者有之。不識威烈王何代人。而冠倫魁者有之。不卞魚魯字何樣畫。而褎擧首者有之。此無他。專由於考官之不公。擧子之沒恥而然也。伏願殿下。略採朱子貢擧私義。倣而行之。別揀師儒之長。以有行誼。能文章者居之。以爲多士之矜式。凡於庭別增式大比之科。另擇中外考官。以能文秉公者任之。一有用情行賂而無文倖占者。其考官則繩以竄配之典。終身禁錮。其擧人則施以充丁之律。不齒士類。則何患乎有司之不公。士風之不振哉。惟我殿下。懋哉懋哉。惟我列聖朝。重民麗恤民隱之至意。同符周家而成一家法。我殿下履端之初。首下重農之詔。特軫憂民之意。絲綸懇惻。錦玉靡甘。宜乎天心底豫。和氣致祥。國有屢豐之慶。民無呼庚之歎。而奈之何比歲以來。饑饉荐臻而八路同然。生民倒懸而流殍相屬。諸路之飢。關東尤甚。關東之飢。九郡爲甚。魯野之無靑頻年。周民之安堵無日矣。我殿下追大禹猶己飢之念。體文王視如傷之意。責躬之詔。卽殷湯桑禱之誠也。賑貸之議。亦漢文蠲租之意也。是以再昨年三道錢帛之白給。曁昨年八路貢布之半減。卽古聖王所未有之大惠也。洪恩所被。髫白感泣。仁聲所及。跛躃鼓舞。以致濱死之人。得免塡壑。將散之民。賴而安業。一擧措之間。有足以反災爲祥回否爲泰者。朝野之間。孰不欽誦我殿下至德也哉。抑臣有區區憂慮者。孟子曰。樂歲終身苦。況昨年年事。八路豐歉。有不均者乎。諉以年豐。徵責加前。哀我殘民。何以聊生。就以捧糴事言之。新還準納。尙患杼柚之空。舊糴竝捧。殆同弩縞之勢。竊聞各邑收逋之政。則窮閻蔀屋。鷄狗不寧。鶉衣菜色。囚繫相屬。殿下深居九重。亦安能盡燭如許狀也。何幸。舊糴停退之命。始下於昨冬歲末。此實我聖上察眉之至意。而朝令未下之前。各邑之舊糴。幾至畢捧。民有恩不均惠不究之嘆。此眞天地之大。人猶有所憾者。大抵舊糴之旣停還捧者。蓋出於爲經費不得已之擧。而其實。無益於民國之用。而適足爲下吏肥己之資。殘氓剝膚之憂。蓋年久之糴。名色甚夥。空載簿籍。積累掛欠。有錄無實。或有畢捧而疊出者。或有寡數而多出者。捧未捧之際。文書眩亂。停不停之間。多少混淆。況流亡絶戶。太半鬼錄。指無爲有。以虛爲實舞文之吏。夤緣爲奸。不一其端矣。爲長吏者。雖有離婁之聰。其何以句考其虛實相蒙之患哉。且許多舊逋。徵捧無處。其勢不得不勒徵於鄰里姻族。諸道列邑。其弊惟均。實惠未及於殘氓。網利專歸於小吏。此豈我聖上憂民懇惻之意哉。臣愚以爲舊糴未捧者。限十年盡數永蠲。前期頒布。使八域含生。均被終始之惠。則此實爲國家祈永之本也。今之議者以爲。此系國家經費。不宜全數減剋。以是爲口實而沮格之。此言似矣而有不能者。此等穀物。補國之利小。妨民之害多。豈可計國家些少補益。而貽百姓無限殿屎哉。易曰。損上益下。傳曰。內本外末。惟殿下懋哉懋哉。臣生長畎畝。目擊民隱。衷情所發。略陳一得之愚。伏願亟令廟堂。劃卽稟處焉。惟我列朝關和之典。則昭昭。金玉之科條井井。綱紀由是而立。風敎由是而樹。貴賤由是而位。名分由是而定。臣民之倫序丕釐。邦家之刑賞不僭。下不敢援上。賤不敢妨貴。中朝之見詡以禮義之邦者。良有以也。逮我聖上踐祚之初。以立紀綱正名分。爲致治之先。務旣盡導率之方。又申誥敎之義。每對群下。丁寧誡勅。綱紀宜乎大振。名分宜乎明定。而近世以來。薦紳之中。柔軟成習。士夫之間。依阿成風。惟以不分是非不辨曲直。爲得計。不知立經陳紀之爲可貴。是以大而京司外而列邑。居官執法者。一用此術。雖有犯上凌貴。斁倫敗俗者。稱以抑强扶弱。諉以先失其道。不惟不治其犯分之罪。又從而爲之辭。綱紀之日壞。名分之日紊。職此之。伏願殿下。益軫振頹綱警末俗之方。建皇極而使四方取則焉。張四維而使萬民取法焉。明示典章。屢下勅敎。如有犯分凌上者。一依周禮鄕八刑糾萬民之義。左氏犯六逆用重典之制。小者常刑以威之。大者徒配以懲之。要爲治一勸百之規。而中外長吏。如有不立綱不明分者。特施譴削之典。俾知恥格之方。則紀綱何患乎不立。名分何憂乎不正。書曰。若綱在綱。有條而不紊。語曰。必也正名乎。惟殿下懋哉懋哉。惟此五事。皆當務之急。而其本在於殿下之一心。一心正則五事無有不正。一有偏心私意。介乎其間。則雖欲竭聖心費聖慮。以求正夫五事者。亦將徒爲文具。而終至於不可爲矣。伏願殿下。深留聖意而亟圖之。千萬幸甚。答曰。省疏具悉。五條陳勉。無非切至之言。予庸嘉。乃當留意。糴政事。許令廟堂稟處。爾其勿辭。從速上來察職。